Source: http://public.mkab.hu/dev/dontesek.nsf/0/D41574B5F3E672FFC125840B002A99F4?OpenDocument
Timestamp: 2020-05-26 18:02:53
Document Index: 4962506

Matched Legal Cases: ['Kúria ', 'Bíróság ', 'Pf.637', 'Kúria ', 'bíróság ', 'bíróság ', 'bíróság ', 'Kúria ', 'Kúria ', 'Bíróság ', 'Pf.637', 'Kúria ']

IV/00922/2019
. IV/00922/2019
Az ügy tárgya: A Kúria Pfv.II.20.804/2018/12. számú ítélete elleni alkotmányjogi panasz (gyermektartásdíj felemelése)
Az indítványozó - az Abtv. 27. §-a alapján - a Budapesti II. és III. Kerületi Bíróság 6.P.III.23.167/2016/24. számú ítélete, a Fővárosi Törvényszék 54.Pf.637.163/2017/9. számú ítélete, valamint a Kúria Pfv.II.20.804/2018/12. számú ítélete alaptörvény-ellenességének megállapítását és megsemmisítését kérte az Alkotmánybíróságtól.
Az indítványozó elvált, a három kiskorú gyermeke utáni tartásdíj tekintetében egyezséget kötött volt házastársával, amelyet a bíróság jóváhagyott. Két évvel később - a gyermekek utáni megnövekedett kiadásaira tekintettel - az indítványozó keresetet nyújtott be a tartásdíj felemelése iránt. Az elsőfokú bíróság keresetének részben helyt adva a tartásdíj összegének megemeléséről határozott. A volt házastárs fellebbezése nyomán a másodfokú bíróság az elsőfokú ítéletet megváltoztatta, az indítványozó keresetét elutasította. Az indítványozó felülvizsgálati kérelmet nyújtott be, amelynek során a Kúria a jogerős ítéletet hatályában fenntartotta.
Az indítványozó álláspontja szerint mind a másodfokú bíróság, mind a Kúria alaptörvény-ellenesen értelmezte a Ptk. 4:210. § (1) bekezdését, amennyiben a tartásdíj megváltoztatásának formai feltételeinek hiányára hivatkozva nem vizsgálta érdemben, hogy a megváltozott körülmények által jelentkező többletkiadás a tartásdíj felemelését indokolta-e. A Ptk. szabályozásán kialakuló bírói gyakorlat pedig ésszerűtlen és okszerűtlen módon tesz különbséget a bírósági ítélettel megállapított, valamint az egyezséggel meghatározott tartásdíj között, és lényegében kiüresíti a tartásdíjra vonatkozó egyezség bírói úton történő megváltoztatásának lehetőségét. Ez pedig a gyermekeik érdekében együttműködésre kész szülőket hátrányosan érinti a pereskedő szülőkkel szemben, akik pusztán a körülmények megváltozására és a gyermekek érdekére hivatkozva kezdeményezhetik a tartásdíj megváltoztatását és nem kell bizonyítaniuk, hogy a körülményváltozás nem volt előre látható. Mindezek alapján sérült az Alaptörvény XV. cikke szerinti megkülönböztetés tilalmának alapelve, valamint a gyermekek érdeke, és a megfelelő testi, szellemi és erkölcsi fejlődéshez szükséges gondoskodáshoz való alapjoga..
a Budapesti II. és III. Kerületi Bíróság 6.P.III.23.167/2016/24. számú ítélete, a Fővárosi Törvényszék 54.Pf.637.163/2017/9. számú ítélete, valamint a Kúria Pfv.II.20.804/2018/12. számú ítélete
IV_922_0_2019_indítvány (2)_anonim.pdf